62019TJ0736_RES
Kawża T‑736/19
HA
kontra
Il‑Kummissjoni Ewropea
Sentenza tal-Qorti Ġenerali (Ir-Raba’ Awla) tas-16 ta’ Diċembru 2020
“Servizz pubbliku – Uffiċjali – Rimbors għall-ispejjeż mediċi – Limitu massimu ta’ rimbors għall-apparat għall-apnea waqt l-irqad – Rikors għal annullament – Assenza ta’ att purament konfermattiv – Interess ġuridiku – Ammissibbiltà – Regoli komuni dwar l-assigurazzjoni għar-riskji ta’ mard tal-uffiċjali – Dispożizzjonijiet ġenerali ta’ implimentazzjoni”
Uffiċjali – Sigurtà soċjali – Assigurazzjoni għall-mard – Spejjeż tal-mard – Rimbors – Limiti massimi għar-rimbors – Iffissar fid-dispożizzjonijiet ġenerali ta’ implimentazzjoni – Ammissibbiltà – Interpretazzjoni tal-imsemmija dispożizzjonijiet fis-sens li jistabbilixxu b’mod impliċitu limitu massimu għar-rimbors fin-nuqqas ta’ ffissar espliċitu ta’ tali limitu massimu fit-test – Esklużjoni
(Regolamenti tal-Persunal, Artikolu 72(1); Regoli dwar l-assigurazzjoni għar-riskji ta’ mard, Artikolu 20)
(ara l-punti 66, 68, 69, 83, 85, 89)
Sunt
Ir-rikorrenti, HA, li qabel kienet uffiċjal tal-Kummissjoni, hija affiljata mas-sistema ta’ assigurazzjoni għall-mard komuni għall-istituzzjonijiet tal-Komunitajiet Ewropej (RCAM). Mis-sena 2012, hija ilha tuża apparat ta’ assistenza respiratorja b’pressjoni pożittiva kontinwa intiż sabiex itaffi l-apnea waqt l-irqad (iktar’ il quddiem “apparat CPAP”) li għalih hija kisbet mingħand l-Uffiċċju għall-ħlas serje ta’ awtorizzazzjonijiet minn qabel neċessarji sabiex tibbenefika mir-rimbors tal-ispejjeż marbutin mal-kiri tagħha.
Meta, fi Frar 2014, ir-rikorrenti ppreżentat talba ġdida, l-Uffiċċju għall-ħlas, peress li qies li, medikament, kien biss ix-xiri ta’ apparat CPAP li kien iġġustifikat u mhux il-kiri, ħareġ awtorizzazzjoni minn qabel għax-xiri ta’ tali apparat. Madankollu, ir-rikorrenti ressqet talba għal rimbors relatata mal-ispejjeż tal-kiri tal-apparat CPAP tagħha sostnuti mill-1 ta’ Marzu 2014.
Sussegwentement, l-Uffiċċju għall-ħlas ta lir-rikorrenti awtorizzazzjoni dwar il-kiri ta’ apparat CPAP għall-perijodu ta’ ħames snin, billi ffissa limitu massimu ta’ rimbors li jikkorrispondi għal dak previst mid-dispożizzjonijiet ġenerali ta’ implimentazzjoni (iktar’ il quddiem id- “DĠI”) (
1
) għax-xiri ta’ apparat CPAP. Ġiet applikata wkoll żieda li tikkorrispondi għar-rimbors tal-ispejjeż ta’ manutenzjoni u ta’ xiri ta’ aċċessorji.
Fl-aħħar nett, permezz tad-deċiżjoni tas-17 ta’ Jannar 2019, adottata b’risposta għat-talba għall-estensjoni tal-awtorizzazzjoni minn qabel għall-kiri tal-apparat CPAP tiegħu, l-Uffiċċju għall-ħlas estenda l-imsemmija awtorizzazzjoni għal ħames snin billi stabbilixxa mill-ġdid l-istess limitu massimu ta’ rimbors. Ir-rikorrenti kkontestat din id-deċiżjoni billi invokat, b’mod partikolari, il-fatt li hija ġiet adottata bi ksur tal-leġiżlazzjoni applikabbli li ma kinitx tipprevedi limitu massimu għar-rimbors għall-kiri ta’ apparat CPAP.
Permezz tas-sentenza tagħha, il-Qorti Ġenerali tannulla d-deċiżjoni tal-Uffiċċju għall-ħlas u jagħmel preċiżazzjonijiet dwar il-kundizzjoni għall-applikazzjoni tal-limiti massimi ta’ rimbors għall-ispejjeż mediċi tal-benefiċjarji tar-RCAM.
Il-kunsiderazzjonijiet tal-Qorti Ġenerali
Il-Qorti Ġenerali tenfasizza li l-possibbiltà għad-DĠI li ma jistabbilixxux limiti massimi ta’ rimbors għal ċerti servizzi hija espressament prevista fir-regoli komuni (
2
) li jipprevedu anki proċedura speċifika f’tali ipoteżi sabiex jiġi ssalvagwardat il-bilanċ finanzjarju tar-RCAM. Minn dan jirriżulta li, jekk il-Kummissjoni, awtorità kompetenti sabiex tadotta d-DĠI, għandha l-intenzjoni li tistabbilixxi limitu massimu ta’ rimbors għal benefiċċju, hija għandha turi dan il-limitu massimu b’mod espliċitu fid-dispożizzjonijiet tad-DĠI.
Konsegwentement, fil-każ fejn ebda limitu massimu ma jissemma espressament fid-DĠI għal benefiċċju, id-DĠI ma jistgħux jiġu interpretati bħala li jistabbilixxu b’mod impliċitu tali limitu massimu. F’dan ir-rigward, il-Qorti Ġenerali tikkonkludi, wara l-eżami tal-formulazzjoni tad-dispożizzjonijiet applikabbli, li d-DĠI ma jipprevedux limitu massimu ta’ rimbors għall-kiri ta’ apparat CPAP. Barra minn hekk, skont il-Qorti Ġenerali, il-fatt li fid-DĠI jidher l-istabbiliment ta’ limitu massimu għar-rimbors għall-kiri ta’ materjal mediku ieħor filwaqt li tali limitu massimu ma jidhirx għal dik ta’ apparat CPAP jikkonferma li ebda limitu massimu, anki impliċitu, ma ġie stabbilit għall-kiri ta’ dan tal-aħħar.
Il-Qorti Ġenerali tinnota li din il-konklużjoni ma tistax tiġi kkontestata bl-argument tal-Kummissjoni li jgħid li d-DĠI jipprevedu impliċitament li, fil-każ ta’ użu ta’ apparat CPAP għal żmien twil, ix-xiri tal-apparat huwa meħtieġ, kemm għal raġunijiet mediċi kif ukoll għal baġit.
Il-Qorti Ġenerali tippreċiża, f’dan ir-rigward, li tali interpretazzjoni tad-DĠI ma tirriżultax mill-kliem tagħhom, li ma jistabbilixxux limitu temporali għall-kiri ta’ apparati CPAP u ma jimponux ix-xiri ta’ dawn l-apparati. Barra minn hekk, il-fatt, jekk jitqies li huwa stabbilit, li motivi mediċi jistgħu jimponu x-xiri ta’ apparat CPAP, minflok kiri, ma jiġġustifikax l-assenza ta’ kwalunkwe riferiment f’dan ir-rigward fid-DĠI.
Fl-aħħar nett, il-Qorti Ġenerali tirrileva li l-fatt li l-kiri ta’ apparat CPAP għal perijodu ta’ iktar minn tliet xhur huwa suġġett, bħax-xiri ta’ tali apparat, għal awtorizzazzjoni minn qabel ma jimplikax li l-limitu massimu tar-rimbors previst mid-DĠI għax-xiri ta’ tali apparat japplika wkoll għall-kiri ta’ dan l-apparat għal żmien twil.
(
1
)	Deċiżjoni tal-Kummissjoni C(2007) 3195 finali tat-2 ta’ Lulju 2007 li tistabbilixxi d-Dispożizzjonijiet Ġenerali ta’ Implimentazzjoni għar-rimbors tal-ispejjeż mediċi.
(
2
)	Regoli komuni dwar l-assigurazzjoni tal-uffiċjali tal-Komunitajiet Ewropej kontra r-riskju ta’ mard fuq il-post tax-xogħol, adottati fl-24 ta’ Novembru 2005 mill-istituzzjonijiet tal-Unjoni skont l-Artikolu 72 tar-Regolamenti tal-Persunal tal-Unjoni Ewropea.